Document ID: 32013R0129

IZVEDBENA UREDBA KOMISIJE (EU) št. 129/2013
z dne 14. februarja 2013
o spremembi Uredbe (ES) št. 1121/2009 v zvezi s prehodno nacionalno pomočjo, ki se dodeli kmetom leta 2013, in Uredbe (ES) št. 1122/2009 v zvezi z znižanjem, povezanim s prostovoljno prilagoditvijo neposrednih plačil leta 2013
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1), zlasti člena 142(c) in (e) Uredbe,
ob upoštevanju naslednjega:
(1)
V skladu s členom 133a Uredbe (ES) št. 73/2009, kot je bil vstavljen z Uredbo (EU) št. 671/2012 Evropskega parlamenta in Sveta (2), lahko nekatere nove države članice odobrijo prehodno državno pomoč v letu 2013 pod pogoji, ki veljajo za dopolnilna nacionalna neposredna plačila. Da bi se upoštevala ta prehodna pomoč, je treba spremeniti poglavje 2 naslova III Uredbe Komisije (ES) št. 1121/2009 z dne 29. oktobra 2009 o določitvi podrobnih pravil za izvajanje Uredbe Sveta (ES) št. 73/2009 v zvezi s shemami podpor za kmete iz naslovov IV in V Uredbe (3), ki vsebuje izvedbena pravila za dopolnilna nacionalna neposredna plačila.
(2)
Člen 10b Uredbe (ES) št. 73/2009, kot je bil vstavljen z Uredbo (EU) št. 671/2012, določa mehanizem prostovoljne prilagoditve neposrednih plačil za leto 2013. Zato je primerno prilagoditi člen 79(1) Uredbe Komisije (ES) št. 1122/2009 z dne 30. novembra 2009 o podrobnih pravilih za izvajanje Uredbe Sveta (ES) št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe Sveta (ES) št. 1234/2007 v zvezi z navzkrižno skladnostjo v okviru sheme podpore, določene za sektor vina (4).
(3)
Uredbi (ES) št. 1121/2009 in (ES) št. 1122/2009 bi bilo zato treba ustrezno spremeniti.
(4)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Sprememba Uredbe (ES) št. 1121/2009
Uredba (ES) št. 1121/2009 se spremeni:
1.
v naslovu III se naslov poglavja 2 nadomesti z naslednjim:
„Dopolnilna nacionalna neposredna plačila in prehodna nacionalna pomoč“;
2.
člen 91 se nadomesti z naslednjim:
„Člen 91
Koeficient znižanja
V primeru, da bi dopolnilna nacionalna neposredna plačila ali prehodna nacionalna pomoč znotraj sektorja presegala najvišjo stopnjo, ki jo je odobrila Komisija v skladu s členom 132(7) ali členom 133a(5) Uredbe (ES) št. 73/2009, se stopnja dopolnilnih nacionalnih neposrednih plačil ali prehodne nacionalne pomoči v zadevnem sektorju z uporabo koeficienta znižanja sorazmerno zmanjša.“;
3.
členi 93, 94 in 95 se nadomestijo z naslednjim:
„Člen 93
Nadzor
Nove države članice uvedejo primerne nadzorne ukrepe, s čimer zagotovijo, da se izpolnijo pogoji za odobritev dopolnilnih nacionalnih neposrednih plačil in prehodne nacionalne pomoči, kot so določeni v dovoljenju Komisije, izdanem v skladu s členom 132(7) ali členom 133a(5) Uredbe (ES) št. 73/2009.
Člen 94
Letno poročilo
Nove države članice predložijo poročilo s podatki o ukrepih za izvajanje dopolnilnih nacionalnih neposrednih plačil in prehodne nacionalne pomoči pred 30. junijem leta, ki sledi njihovi izvedbi. Poročilo zajema vsaj naslednje:
(a)
kakršne koli spremembe okoliščin, ki vplivajo na navedena plačila;
(b)
za vsako od navedenih plačil število upravičencev, skupni znesek dodeljene nacionalne pomoči, hektarje, število živali ali drugih plačanih enot plačila in stopnjo plačila, kjer je to potrebno;
(c)
poročilo o nadzornih ukrepih v skladu s členom 93.
Člen 95
Državna pomoč
Dopolnilna nacionalna neposredna plačila in prehodna državna pomoč, ki niso plačani skladno z dovoljenjem, ki ga Komisija izda v skladu s členom 132(7) in členom 133a(5) Uredbe (ES) št. 73/2009, se obravnavajo kot nezakonita državna pomoč v smislu Uredbe Sveta (ES) št. 659/1999 (5).
Člen 2
Sprememba Uredbe (ES) št. 1122/2009
V Uredbi (ES) št. 1122/2009 se odstavek 1 člena 79 nadomesti z naslednjim:
„1. Znižanja zaradi modulacije iz členov 7 in 10 Uredbe (ES) št. 73/2009 oziroma člena 1 Uredbe Sveta (ES) št. 378/2007 (6) in - za leto 2013 - zaradi prostovoljne prilagoditve iz člena 10b Uredbe (ES) št. 73/2009 ter znižanje zaradi finančne discipline iz člena 11 Uredbe (ES) št. 73/2009 in znižanje iz člena 8(1) navedene uredbe se v skladu s postopkom iz člena 78 te uredbe uporabijo pri vsoti plačil iz različnih shem podpor, navedenih v Prilogi I k Uredbi (ES) št. 73/2009, do katerih je upravičen vsak kmet.
Člen 3
Začetek veljavnosti
Ta uredba začne veljati dan po objavi v Uradnem listu Evropske unije.
Ta uredba je zavezujoča v celoti in se neposredno uporablja v vseh državah članicah.
V Bruslju, 14. februarja 2013

Labels: 4
15
19
6